钦定古今图书集成/明伦汇编/官常典/第684卷 > 李弥逊
## 钦定古今图书集成/明伦汇编/官常典/第684卷 > 李弥逊

按《宋史》本传：“弥逊，字似之，苏州吴县人。弱冠以上舍
登大观三年第，调单州司户，再调阳谷簿。政和四年，
除国朝会要所检阅文字，引见，特迁校书郎，充编修
《六典》校阅。累官起居郎。以封事剀切，贬知卢山县，改
奉嵩山祠，废斥隐居者八载。宣和末，知冀州。金人犯
河朔，诸郡皆警备，弥逊捐金帛致勇士，修城堞，决河”
护堑，邀击其游骑，斩首甚众。兀术北还，戒师毋犯其
城。靖康元年，召为卫尉少卿，出知瑞州。二年，建康府
牙校周德叛，执帅宇文粹中，杀官吏，婴城自守，势猖
獗。弥逊以江东判运领郡事，单骑扣贼闱，以蜡书射
城中招降。贼通款，开关迎之，弥逊谕以祸福，勉使勤
王。时李纲行次建康，共谋诛首恶五十人，抚其馀党，
一郡帖然。改淮南运副，后奉兴国宫祠，知饶州。召对，
首奏当坚定规模，排斥奸言。又谓：“朝廷一日无事，幸
一日之安，一月无事，幸一月之安，欲求终岁之安，已
不可得，况能定天下大计乎？”帝嘉其谠直，辅臣有不
悦者，以直宝文阁知吉州。陛辞，帝曰：“朕欲留卿，大臣
欲重试卿，民事行，召卿矣。”七年秋，迁起居郎。弥逊自
政和末以上封事得贬，垂二十年。及复居是职，直前
论事，鲠切如初。冬，试中书舍人，奏六事，曰：固藩维以
御外侮，严禁卫以尊朝廷，练兵以壮国势，节用以备
军食，收民心以固根本，择守帅以责实效。时驻跸未
定，有旨料舟给卒，以济宫人。弥逊缴奏曰：“六飞雷动，
百司豫严，时方孔艰，宜以宗社为心，不宜于内幸细
故，更勤圣虑。事虽至微，惧伤大体。”帝嘉纳之。试户部
侍郎。秦桧再相，惟弥逊与吏部侍郎晏敦复有忧色。
八年，弥逊上疏乞外甚力，诏不允。赵鼎罢相，桧专国，
赞帝决策通和。金国遣乌陵思谋等入界，索礼甚悖，
军民皆不平，人言纷纷。桧于御榻前求去，欲要决意
屈己从和。枢密院编修官胡铨上疏乞斩桧，校书郎
范如圭以书责桧曲学背师，忘仇辱国，礼部侍郎曾
开抗声引古谊以折桧，相继贬逐。弥逊请对，言：金使
之请和，欲行君臣之礼，有大不可。帝以为然，诏廷臣
大议，即日入奏。弥逊手疏力言：“陛下受金人空言，未
有一毫之得，乃欲轻祖宗之付托，屈身委命，自同下
国而尊奉之，倒持太阿，授人以柄，危国之道，而谓之
和可乎？借使金人姑从吾欲，假以目前之安，异时一
有无厌之求，意外之欲，从之则害吾社稷之计，不从
则衅端复开，是今日徒有屈身之辱，而后患未已。”又
言：“陛下率国人以事仇，将何以责天下忠臣义士之
气？”力陈不可者二。桧尝邀弥逊至私第，曰：“政府方虚
员，苟和好无异议，当以两地相浼。”答曰：“弥逊受国恩
深厚，何敢见利忘义。顾今日之事，国人皆不以为然，
独有一去，可报相公。”桧默然。次日，弥逊再上疏，言愈
切直。又言：送伴使揣摩迎合，不恤社稷，乞别选忠信
之人，协济国事。桧大怒，弥逊引疾，帝谕大臣留之。时
和议已决，附会其说者至谓：“向使明州时，主上虽百
拜亦不问，议论靡然，赖弥逊廷争，桧虽不从，亦惮公
论。”再与金使者计议和，不受封册，如宰相就馆见金
使，受其书，纳入禁中，多所降杀，惟君臣之礼，不得尽
争。九年春，再上疏乞归田，以徽猷阁直学士知端州，
改知漳州。十年，归隐连江西山。是岁，兀木分四道入
侵，明年，又侵淮西，取寿春，竟如弥逊言。十二年，桧乘
金兵既败，收诸路兵，复通和好，追仇向者尽言之臣，
嗾言者论弥逊与赵鼎、王庶、曾开四人同沮和议，于
是弥逊落职。十馀年间，不通时相书，不请磨勘，不乞
任子，不序封爵，以终其身。常忧国，无怨怼意。二十三
年，卒。朝廷思其忠节，诏复敷文阁待制。有《奏议》三卷，
《外制》二卷，《议古》三卷，诗十卷。弟弥大。